Rahmatjon Qurbonov. Rahmatjon Qurbonov (1959-yil 20-sentyabr, Xiva tumani, Oʻzbekiston SSR, SSSR — 2021-yil 17-yanvar, Xiva, Oʻzbekiston) — taniqli oʻzbek sanʼatkori, xorazmlik taniqli hofiz. Turli yillarda „Lazgi“ ansambliga (1987–1988), Urganch shahar 2-son bolalar musiqa va sanʼat maktabiga (2017–2019), Oʻzbekiston davlat filarmoniyasi Xorazm viloyati bo‘linmasiga (2019–2021) rahbarlik qilgan. Oʻzbekiston Respublikasida xizmat koʻrsatgan artist (1993), Qoraqalpogʻiston Respublikasida xizmat koʻrsatgan artist (2002) faxriy unvonlari hamda Mehnat shuhrati ordeni (2018) sohibi. Bir necha kitoblar, oʻquv qo‘llanmalari, risolalar muallifi. Rahmatjon Qurbonov 1959-yil 20-sentyabrda Oʻzbekiston SSRning Xorazm viloyatida sanʼatkor oilasida tug‘ilgan. Uning tavallud joyi bir manbada Xiva tumani, boshqa manbalarda Xiva shahri deb koʻrsatiladi. Mumtoz qoʻshiqlarni ijro etish uslublarini va oʻzbek cholgʻu asboblarini chalishni otasidan oʻrgangan. Xivadagi musiqa bilim yurti hamda Oʻzbekiston davlat konservatoriyasining vokal va maqom boʻlimida o‘qigan. Unga Nasim Hoshimov, Halima Nosirova, Saodat Qobulovalar ustozlik qilishgan. Ijodiy faoliyati davomida qoraqalpoq, ozarboyjon, turkman, turk, tojik xalq qoʻshiqlarini ham kuylagan.